Worcester F 80 Distinctiones

67 Elemosinam

Elemosinam. *Date eleemosinam: et ecce omnia munda sunt vobis*, Matt. 6[:2-3] et Luc. 11[:41]. Nota quod non tam fecit Deus diuites propter pauperes, quam pauperes propter diuites. Quia plus, proficit pauper diuiti adquirendo ei mercedem

/fol. 234va/

uitam eternam, quam diues pauperi tribuendo substanciam temporalem. Vnde in Prou. 19[:17] dicitur *Feneratur Domino qui miseretur pauperis*. Item elemosina viri quasi sacculus cum eo. Nichil enim de rebus mundi portat homo se cum in morte nisi elemosinam prius factam quam per manus pauperum premittit in celum.

¶ Quid ergo utilius elemosina que non deserit dantem cum cetera deserant retinentem. In illo cui datur solatur egestatem, operit nuditatem, in eo qui dat expellit culpam, operit peccatum. Sed numquam criminosis hominibus elemosinam facientibus omnia sunt munda. Non legitur namque quod quicquid tetigint immundus immundum erit. Et sapientia [Eccli 7:11]: *Ne dicas in multitudine munerum meorum respiciet Deus*. Non enim offerentes ex muneribus placent. Sed multa offerentes. Exemplum de Abel cuius munera numme placuissent nisi ipse prius Deo placuisset [Gen. 4:4]. Quia Deus magis attendit modum in facto quam factum. In modo, id est, quomodo aliquod fiat quam quid quomodo fiat. Vnde Apostolus ad [1] Cor. [13:3]: *Si distribuero omnes facultates meas*, etc. Nam vera est elemosina que de vera causa et radice procedit, id est, de caritate vt scilicet pro eis subveniamus sicut vellemus ab illis nobis subuenieri. Vnde dicitur Luc. [7:47]: Dimissa sunt *ei peccata multa quoniam dilexit multum.* Non dicitur ibi quoniam dedit multum, sed radicem merendi posuit, id est, caritatis dileccionem. Quod si opponitur de Cornelio [Act. 10], quomodo elemosine sibi possent valere fidem non habenti sine qua impossibile est Deo placere. Vlterius si obiciatur de Nabugodonosor [Dan. 4:30-34] quomodo elemosine ei infideli possent valere, dici potest quod sicut quedam preparatoria ad culpam. Sic quedam sunt preparatoria ad graciam. Precedit enim in homine maligna suggestio ex parte concupiscencie, tamquam serpens suadens succedit improba delectacio ex parte carnis velut mulier comedens que quamuis non dum sit mortalis. Debilitat tamen animam et preparat ad consensum, qui cum accedit, facit preparacium mortale. Sic et in peccatore quandoque precedunt quedam preparatoria ad graciam que emollerunt animam sicut ignis ceram vt ymaginem sigilli, id est, similitudinem Dei recipiat.

¶ Vnde consulitur sic peccatori, Fac interim quicquid boni poteris vt Deus illustret cor tuum. Isto modo timor qui dicitur micrum sapientie preparat ad gratiam sicut seta introducit filum. Sic et elemosina ante caritatem habitat, aptat, preparat, quamuis non sufficiat.

¶ Igitur bonum est ieiunium sed melior est elemosina, quia quod ieiunium subtrahit, elemosina tri-

/fol. 234vb/

tribuit alioquin quod ieiunium subtrahit voluntati reponit cupiditati.

¶ Item elemosina descendit[[1]](#footnote-1) ad proximum et ascendit ad Deum per meritum. *Conclude,* inquit Salomon [Eccli. 29:15] *elemosinam in corde pauperis, et* ipsa orabit pro te ad Deum. Nec centur quis de rerum inopia et nam ibi sufficit bona voluntas. Vnde Tob. [4:8-9]: *Quomodo potueris, ita esto misericors. Si multum tibi fuerit, tribue abundanter*. Sed tria impediunt diuites ab elemosina facienda, amor, spes, et timor. Amor consanguineorum, spes fidelium executorum, timor morborum.

¶ Et in elemosina facienda concurrere debent quatuor cause. Primo vt sit munda. Nam ferculum oblatum non placet nisi vas sit mundum, Eccli. 31[:8]: *Beatus diues qui inuentus est*, etc. Debet enim homo prius miseri sui per penitentiam, deinde aliorum pro misericordiam. Exemplum de Abel et de Cayn.

Secunda causa materialis vt sit debita et homo ductus de quo quia de proprio non alieno, Tob. 4[:7]: De *tua substantia fac elemosinam*. Secundo in quo quia pauperi non diuiti. Quod enim in vase plenoponitur perditur, terra arida debet aspergi non humida, Eccli. 4[:1]: *Elemosinam pauperis non defraudes*.

¶ Tercio debita forma est duplex, scilicet, vt fiat celeriter ne res danda forte corumpatur et tunc tandiu ratio seruans maledictur et sic meritum minuatur, Job 31[:16]: *Si oculos vidue expectare feci*. Secundo, quia fiat latentur, vt non ab homine et sed a Deo premium expectetur, Matt. 6[:2]: *Cum* feceris *eleemosynam, noli tuba canere*, etc.

¶ In dacione elemosine tria consideranda sunt, quis petit, quid petit, pro quo petitur.

¶ Quo ad primum, ipse Deus petit in suo paupere, Matt. 25[:40], quod *uni ex* *minimis,[[2]](#footnote-2) meis fecistis mihi*. Et ideo si negetur pauperi, timendum alias regnum[[3]](#footnote-3) negetur diuiti, Prou. 21[:13]: *Qui opturat* aures suas *ad clamorem pauperis, [et] clamabit* ille, *et non* *audietur*. Quo ad secundum, nota quod Deus petit de suo. Ideo ingratus est qui negat, [1] Paralip. 29[:14], Dixit Dauid. *Tua sunt*, Domine, *omnia: et que de manu tua accepimus, dedimus tibi*. Quo ad tercium, nota quod Deus non petit ad dandum, sed ad fenerandum in centuplum, Prou. 19[:17]: *Feneratur Domino qui miseretur pauperis*. Glossa, centuplum accepturus.[[4]](#footnote-4)

1. descendit ] *add.* descendit. [↑](#footnote-ref-1)
2. minimis ] *add.* ~~fe~~. [↑](#footnote-ref-2)
3. regnum ] *add.* regnum. [↑](#footnote-ref-3)
4. *Glossae Scriturae Sacrae-electronicae*, *Glossa ordinaria* Prov. 19:17: Feneratur Domino [inted.] centuplum accepturus.

   [Glossae Scripturae Sacrae-electronicae (Gloss-e) (cnrs.fr)](https://gloss-e.irht.cnrs.fr/php/editions_chapitre.php?id=liber&numLivre=28&chapitre=28_19) [↑](#footnote-ref-4)